วันนี้มาทานมื้อกลางวัน เป็นตัว Beef Entrecote ซึ่งเป็น Lunch Set ดีลของวงใน ในราคา 499++ ก่อนมาได้โทรมาสอบถามก่อนเพราะไม่ได้ทำการจองล่วงหน้ามา พนักงานแจ้งว่าให้เข้ามาทานได้เลย ช่วงกลางวันยังมีโต๊ะ

บรรยากาศร้านโดยรวมถือว่าดีมาก ดูโปร่งโล่งสบาย เพราะตัวร้านอาหารเป็นกระจกล้อมรอบทุกด้าน อยู่ด้านหน้าสุดของโรงแรม Marriot Mayfair หาไม่ยากเลยค่ะ

ในเซ็ทที่ทานจะประกอบด้วย สลัดผักกาดแก้วโรยด้วยถั่ววอลนัท ,ขนมปังฝรั่งเศสบาแก้ต ,เนื้อจานหลัก 180กรัม , เครื่องดื่มเลือกได้ว่าเป็นน้ำผลไม้ปั่นหรือน้ำอัดลม และปิดท้ายด้วยไอศครีมวนิลา

ตัวสเต็กเนื้อที่มาขนาดพอกำลังอิ่มค่ะ กริลมาตามความสุกของที่เราเลือก วันนี้มา2คน เลยเลือกความสุกแบบ medium กับ medium rare ค่ะ ตัวเนื้อนุ่มอร่อย สำหรับเราเราชอบความสุก medium rare กับจานนี้เราว่าเข้ากันกว่า medium เพราะจานที่เสริฟมาจะมีจุดเทียนด้านล่างด้วย ทิ้งไว้สักพักเนื้อจะสุกมาขึ้น

สำหรับซอสเป็นอะไรที่เฉพาะตัวมาก คำแรกจะรู้สึกเปรี้ยวนำน่าจะจากเลม่อน หอมกลิ่นของเนยสมุนไพร และรสชาติมัสตาร์ดจะเด่นมาก สำหรับเราถือว่าอร่อย ชอบค่ะ ส่วนแฟนบอกว่าทานๆไปแล้วยิ่งเค็ม ส่วนที่ชอบอีกอย่างคือฟรายที่สามารถเติมได้ อันนี้ชอบมาก กรอบ และอมน้ำมัน

แนะนำให้มาทานมื้อกลางวัน ราคานี้โอเคเลยค่ะ